SA gesin wat sou emigreer, nou gestrand weens Covid-19Die Richter-gesin (Foto: Verskaf) “Dit voel soos die einde van die wêreld.” Só vertel Johannes Richter (41) van Kempton Park in Gauteng oor die oggend toe hy wakker word met die nuus dat Nieu-Seeland sy grense binne enkele ure vir alle buitelanders sou sluit. Richter was veronderstel om later dié dag saam met sy vrou, Wilmien (36), en die egpaar se baba ’n vlug te neem om na dié land te emigreer. Die Richters het in dié stadium reeds uit hul werk bedank, hul huurkontrak beëindig en byna al hul besittings, waaronder hul motors en meubels, verkoop – dít teen ’n appel en ’n ei. Johannes verduidelik aan Maroela Media dat sy gesin van plan was om eers in April na Nieu-Seeland te verhuis. Uit vrees dat presies dít met hulle sou gebeur, het Johannes egter sowat twee weke gelede noodgedwonge hul vlugkaartjies na verlede Donderdag vervroeg om so gou moontlik in Nieu-Seeland te kom te midde van die onsekerheid rakende Covid-19. Dit het die gesin met ’n week gelaat om hul laaste reëlings te tref. “Ons het besef dat ons nie langer kan wag nie en het al ons goed inderhaas begin verkoop. Ons het die meeste van ons goed weggegee. Ons het nét ’n week gehad.” Volgens Johannes is hy die oggend van die vlug wakker gebel deur familie in Nieu-Seeland. Dié familielede het hom ingelig dat die Nieu-Seelandse regering pas aangekondig het dat die land binne ure sy grense sou toemaak in ’n poging om die verspreiding van Covid-19 te bekamp. Dit het ook beteken dat alle werksvisums in daardie stadium nie meer sou geld nie. Inwoners van Nieu-Seeland sal vir die volgende maand in ’n staat van inperking geplaas word. Dié streng regulasie tree Woensdag in werking. Meer as 100 Covid-19-gevalle is in dié land aangemeld. Johannes sê die aanvanklike reëling was dat jy steeds kon vertrek indien jy binne ses uur vanaf die aankondiging by jou vlug kon inboek. Daar is ook gesê dat gesondheidswerkers die land sal mag binnekom. Wilmien is ’n arbeidsterapeut van beroep en haar werkgewer in Nieu-Seeland het inderhaas ’n brief vir emigrasie geskryf in ’n poging om haar darem alleen op die vlug te kry. Die gesin is met dié hoopvolle vooruitsig lughawe toe. Daar gekom, het emigrasiebeamptes die brief afgekeur. Die “sesuur-reël” het skynbaar ook nie bestaan nie. Wellington in Nieu-Seeland was Sondag grafstil. (Foto: ANA) Die vlug waarop die Richters veronderstel was om te vertrek, was die eerste vlug wat nié kon opstyg nie, verduidelik Johannes. “Ons is nie die enigstes wat agtergelaat is nie. Daar het ’n vrou voor ons gestaan wat op pad was na Nieu-Seeland om by haar man aan te sluit. ’n Ander vrou was in trane.” Johannes verkwalik homself. “Ek dink heeltyd wat ek anders kon gedoen het. Kon ons nie dalk vroeër gevlieg het nie? Maar die lugredery het ons tog voorheen verseker dat ons betyds sou vlieg.” Die gesin kan tot die einde van die maand in hul huurhuis aanbly voordat hul huurooreenkoms verstryk. Vriende het intussen ’n paar kampstoele vir hulle gebring om op te sit. Iemand het ook vir hulle ’n mikrogolfoond geneem om hul kos mee warm te maak. Johannes sê dit is egter nie in dié stadium duidelik waar hulle volgende maand gaan bly nie. “Familie het wel aangebied om ons te huisves.” Die gesin het ook geen benul hoe lank hulle by familie sal moet bly en of hulle nog sal kan emigreer nie. “Ons weet nie wanneer die land se grense gaan heropen en of ons dan nog werk het nie. Ons moet voor Junie daar wees om ons werksvisums te aktiveer, anders verval dit. Ons het nie antwoorde nie. Ons vertrou nou net op God vir ’n uitkoms,” sê Johannes.